Na temelju Odluke o financiranju Ministarstva rada, mirovinskoga sustava, obitelji i socijalne politike (KLASA: 984-01/23-01/29,URBROJ: 524-07-02-01-01/3-24-32, od 28. ožujka 2024.), Ugovora o dodjeli bespovratnih sredstava za projekte koji se financiraju iz Europskog socijalnog fonda plus u financijskom razdoblju 2021.-2027.; kodni broj: SF.3.4.11.01.0406, projekt „Zaželi za potrebite Zagreba“ od 26. travnja 2024. godine te Dodatka br. 1 Ugovoru o dodjeli bespovratnih sredstava za projekte koji se financiraju iz Europskog socijalnog fonda plus u financijskom razdoblju 2021.-2027.; kodni broj: SF.3.4.11.01.0406 za projekt „Zaželi za potrebite Zagreba“ od 11. rujna 2024. godine Grad Zagreb objavljuje:

**Javni poziv za iskaz interesa osoba starijih od 65 godina za primanje usluge potpore i podrške u okviru projekta „Zaželi za potrebite Zagreba“**

Javni poziv za iskaz interesa osoba starijih od 65 godina za primanje usluge potpore i podrške u okviru projekta „Zaželi za potrebite Zagreba“ (u daljnjem tekstu: Javni poziv) objavljuje se u svrhu informiranja zainteresiranih sudionika za uključivanje u projektne aktivnosti.

Projekt „Zaželi za potrebite Zagreba“ provodi Grad Zagreb u partnerstvu s udrugom Institut za razvoj tržišta rada, Caritasom Zagrebačke nadbiskupije i udrugom Perspektiva.

**Aktivnosti pružanja usluge potpore i podrške** **uključuju:**

* mjesečnu podjelu paketa kućanskih i osnovnih higijenskih potrepština sudionicima;
* organiziranje prehrane (pomoć u pripremi obroka, pomoć u nabavi hrane i dr.) i/ili
* obavljanje kućanskih poslova (pranje posuđa, pospremanje stambenog prostora, donošenje vode, ogrjeva i slično, organiziranje pranja i glačanja rublja, nabava lijekova i drugih potrepština i dr.) i/ili
* zadovoljavanje drugih svakodnevnih potreba.

Usluga potpore i podrške uz podjelu paketa kućanskih i osnovnih higijenskih potrepština sudionicima pružat će se za 140 sudionika na području Grada Zagreba od strane pružatelja usluge zaposlenih u udruzi Institut za razvoj tržišta rada.

**Tko se može prijaviti**

Na Javni poziv može se prijaviti osoba starija od 65 godina (u daljnjem tekstu: zainteresirani sudionik) koja ispunjava uvjete propisane ovim Javnim pozivom.

**Uvjeti prihvatljivosti**

Zainteresirani sudionik mora biti osoba starija od 65 godina

* koja živi u samačkom ili dvočlanom kućanstvu ili višečlanom kućanstvu u kojem svi članovi kućanstva zadovoljavaju uvjete prihvatljivosti po ovom Javnom pozivu i
* čiji mjesečni prihodi:
	+ za samačka kućanstva ne prelaze iznos 120 % prosječne starosne mirovine za 40 i više godina mirovinskog staža u mjesecu koji prethodi uključivanju u aktivnost projekta ili u mjesecu prije ukoliko HZMO još nije izdao podatke za mjesec koji prethodi uključivanju u aktivnosti projekta
	+ za dvočlana kućanstva ukupno ne prelaze iznos od 200% prosječne starosne mirovine za 40 i više godina mirovinskog staža u mjesecu koji prethodi uključivanju u aktivnost projekta ili u mjesecu prije ukoliko HZMO još nije izdao podatke za mjesec koji prethodi uključivanju u aktivnosti projekta
	+ za višečlana kućanstva ukupno ne prelaze iznos od 300% prosječne starosne mirovine za 40 i više godina mirovinskog staža u mjesecu koji prethodi uključivanju u aktivnost projekta ili u mjesecu prije ukoliko HZMO još nije izdao podatke za mjesec koji prethodi uključivanju u aktivnosti projekta i
* koji istovremeno ne koristi sljedeće usluge – usluga pomoći u kući, boravka, organiziranog stanovanja, smještaja, osobne asistencije koju pruža osobni asistent.

*Napomena:*

*Podatci o iznosima prosječne starosne mirovine za 40 i više godina mirovinskog staža u mjesecu koji prethodi uključivanju u aktivnost projekta ili u mjesecu prije dostupni su na stranicama Hrvatskog zavoda za mirovinsko osiguranje:*

[*https://www.mirovinsko.hr/hr/statistika/3313*](https://www.mirovinsko.hr/hr/statistika/3313)

**Uvjeti se dokazuju obveznom dokumentacijom koju zainteresirani sudionik dostavlja prilikom prijave na Javni poziv i dokumentacijom koju pribavlja Grad Zagreb temeljem privole zainteresiranog sudionika.**

**Obvezna dokumentacija koju zainteresirani sudionik dostavlja prilikom prijave na Javni poziv:**

1. Prijavni obrazac
2. Preslika osobne iskaznice (obostrana), putovnice ili dokumenta jednake ili slične vrijednosti iz kojeg je nedvojbeno moguće utvrditi identitet i dob zainteresiranog sudionika
3. Izjava o članovima zajedničkog kućanstva
4. Privola zainteresiranog sudionika za obradu osobnih podataka
5. Suglasnost zainteresiranog sudionika za pristup podacima u evidenciji dohodaka i primitaka
6. Privola člana kućanstva za obradu osobnih podataka
7. Suglasnost člana kućanstva za pristup podacima u evidenciji dohodaka i primitaka

**Za dokazivanje dodatnih kriterija sudionik prilikom prijave na Javni poziv dostavlja sljedeću dokaznu dokumentaciju:**

1. Dokumentacija kojom se dokazuje da živi u jednočlanom kućanstvu te da ima potrebu za pomoći druge osobe u zadovoljavanju svakodnevnih potreba.

**Dokumentacija koju pribavlja Grad Zagreb temeljem privole zainteresiranog sudionika:**

1. Potvrda Porezne uprave o visini dohodaka i primitaka na koji se odnosi iznos prosječne starosne mirovine za 40 i više godina mirovinskog staža za mjesec koji prethodi mjesecu uključivanju u aktivnosti projekta za prijavitelja temeljem Privole zainteresiranog sudionika i članova kućanstva.
2. Potvrda/Izjava Hrvatskog zavoda za socijalni rad da osoba ne koristi sljedeće usluge - uslugu pomoći u kući, boravka, organiziranog stanovanja, smještaja, organiziranog stanovanja, osobne asistencije koju pruža osobni asistent temeljem Privole zainteresiranog sudionika i članova kućanstva.

**Način i rok prijave**

Prijavu na Javni poziv sa popratnom dokumentacijom moguće je dostavitina sljedeće načine:

1. Poštom ili neposredno na adresu Grad Zagreb, Gradski ured za socijalnu zaštitu, zdravstvo, branitelje i osobe s invaliditetom, Trg Stjepana Radića 1, 10000 Zagreb u zatvorenoj kuverti s naznakom „Prijava na Javni poziv za iskaz interesa za sudjelovanje u projektu „Zaželi za potrebite Zagreba“; kodni broj: SF.3.4.11.01.0406“

ili

1. Elektronički, na e-mail javnipozivzazeli@zagreb.hr. U Predmet e-maila potrebno je upisati „Prijava na Javni poziv – ime i prezime zainteresiranog sudionika“.

Zainteresirani sudionici koji su članovi istog kućanstva Uvjete prihvatljivosti dokazuju pojedinačno svaki za sebe te zasebno svaki za sebe dostavljaju Dokaznu dokumentaciju. Dopušteno je da zainteresirani sudionici iz istog kućanstva dokumentaciju dostave u jednoj kuverti ili jednom e-mailu, ovisno o načinu dostave. Prijava na Javni poziv svakog člana kućanstva razmatrat će se pojedinačno.

Javni poziv otvoren je od objave na mrežnoj stranici Grada Zagreba ([www.zagreb.hr](http://www.zagreb.hr)) do 26. veljače 2027. godine.

Javni poziv može se privremeno obustaviti u slučaju ispunjenja Projektom planiranog broja sudionika.

**Postupak zaprimanja i razmatranja prijava pristiglih na Javni poziv te odabir sudionika prema obveznim i dodatnim kriterijima**

Gradski ured za socijalnu zaštitu, zdravstvo, branitelje i osobe s invaliditetom obavljat će administrativnu provjeru prijavne dokumentacije.

Ukoliko prijava na Javni poziv sadrži nepotpune podatke ili dokumentaciju, Gradski ured za socijalnu zaštitu, zdravstvo, branitelje i osobe s invaliditetom će od zainteresiranog sudionika zatražiti da u roku od 15 dana dostavi dopunu dokumentacije.

Zainteresirani sudionici koji ne ispunjavaju uvjete Javnog poziva te koji prijavu nisu pravovremeno i na propisan način podnijeli, neće biti razmatrani te će o tome biti pisano obaviješteni od strane Gradskog ureda za socijalnu zaštitu, zdravstvo, branitelje i osobe s invaliditetom.

Gradski ured za socijalnu zaštitu, zdravstvo, branitelje i osobe s invaliditetom ima pravo provjere istinitosti podataka i dokumentacije iz prijave.

Prilikom odabira sudionika Grad Zagreb dužan je postupati transparentno i poštovati načela jednakog postupanja te zabrane diskriminacije.

Prijave na Javni poziv razmatrat će se po redoslijedu zaprimanja od strane Povjerenstva za odabir sudionika za primanje usluge potpore i podrške u okviru projekta „Zaželi za potrebite Zagreba“.

Odabir sudionika obavljat će se temeljem provjere zadovoljavanja uvjeta prihvatljivosti.

U slučaju zaprimanja većeg broja prijava od broja sudionika koji se mogu uključiti u Projekt, odabir sudionika će se obaviti temeljem dodatnih kriterija.

Dodatni kriteriji:

* živi u jednočlanom kućanstvu te raspolaže dokumentacijom koja govori u prilog tome da ima potrebu za pomoći druge osobe u zadovoljavanju svakodnevnih potreba, a koja može biti izdana od strane liječnika opće prakse i/ili podružnice Hrvatskog zavoda za socijalni rad i/ili,
* ima mjesečni prihod ispod praga rizika od siromaštva u Republici Hrvatskoj u odnosu na utvrđen prag rizika od siromaštva za godinu koja prethodi godini uključivanja u aktivnosti projekta i/ili,
* ima navršenih 85 i više godina.

*Napomena:*

*Podatci o godišnjem pragu rizika od siromaštva u Republici Hrvatskoj za 2023. godinu dostupni su na stranicama Državnog zavoda za statistiku:*

[*https://podaci.dzs.hr/media/iaiczno2/zudp-2024-1-1-pokazatelji-siroma%C5%A1tva-i-socijalne-isklju%C4%8Denosti-u-2023.pdf*](https://podaci.dzs.hr/media/iaiczno2/zudp-2024-1-1-pokazatelji-siroma%C5%A1tva-i-socijalne-isklju%C4%8Denosti-u-2023.pdf)

Zainteresirani sudionici koji zadovoljavaju uvjete Javnog poziva, a neće biti odabrani za uključivanje u projektne aktivnosti zbog ispunjenja Projektom planiranog broja sudionika, stavit će se na listu čekanja, a o čemu će ih Gradski ured za socijalnu zaštitu, zdravstvo, branitelje i osobe s invaliditetom obavijestiti te će se u skladu s mogućnostima i slobodnim mjestima uključivati u Projekt.

Gradski ured za socijalnu zaštitu, zdravstvo, branitelje i osobe s invaliditetom obavijestit će sudionike koji su odabrani za uključivanje u projektne aktivnosti.

S odabranim sudionicima partnerske organizacije Caritas Zagrebačke nadbiskupije ili udruga Perspektiva sklopit će ugovore u svrhu reguliranja prava i obveza vezano za pružanje usluga potpore i podrške.

**Prikupljanje i zaštita osobnih podataka**

Osobni podaci prikupljeni temeljem Javnog poziva Grad Zagreb će prikupljati i obrađivati isključivo u svrhu provedbe ovog Javnog poziva i provedbe projekta „Zaželi za potrebite Zagreba“; kodni broj: SF.3.4.11.01.0406, i to u skladu s pravilima o zaštiti osobnih podataka odnosno u skladu s Uredbom (EU) 2016/697 Europskog parlamenta i Vijeća od 27. travnja 2016. o zaštiti pojedinca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) i odredbama Zakona o provedbi Opće uredbe o zaštiti podataka (NN, BR. 42/18), te se za druge potrebe neće koristiti.

**Dodatne informacije**

Dodatne informacije o Pozivu „Zaželi - prevencija institucionalizacije“ mogu se naći na web stranici:

<https://esf.hr/esfplus/natjecaji/socijalno-ukljucivanje/zazeli-prevencija-institucionalizacije/>

Za dodatna pojašnjenja i/ili informacije možete se obratiti na broj telefona 01/616-6273 svaki radni dan od 09,00 do 14,00 sati ili putem e-maila javnipozivzazeli@zagreb.hr.